Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Kongon (Brazzaville) tilanne (AKT-EU 2754/99/lop.)



Virallinen lehti nro 271 , 24/09/1999 s. 0049 - 0050



PÄÄTÖSLAUSELMA(1) Kongon (Brazzaville) tilanne Yhteinen edustajakokous, joka - kokoontui Strasbourgissa 29. maaliskuuta - 1. huhtikuuta 1999, - ottaa huomioon aikaisemmat päätöslauselmansa, A. ilmaisee syvän huolestumisensa Kongossa muutamien suhteellisen rauhallisten kuukausien jälkeen syntyneestä erittäin jännittyneestä tilanteesta, jossa hallituksen joukkojen ja kapinallisten välillä käydään toistuvia ja väkivaltaisia yhteenottoja, B. kiinnittää huomiota siihen, että Angolan armeijan tukemien hallituksen joukkojen ja kapinallisten välisissä julmissa taisteluissa, joita on käyty lähinnä pääkaupungin ympärillä ja maan eteläosissa, on saanut surmansa jo useita tuhansia siviilejä, C. tuomitsee lähinnä kapinallisjoukkojen tekemät väkivaltaisuudet, mielivaltaiset pidätykset ja umpimähkäiset teloitukset ja lisääntyneet ihmisoikeusloukkaukset, D. on huolestunut erityisesti Kongon väestön tilanteesta, sillä taistelujen käynnistyminen uudelleen on pakottanut ihmiset pakenemaan sisämaahan tai Kongon demokraattiseen tasavaltaan ja on erittäin huolissaan siitä, että useat sadat ihmiset ovat kuolleet tämän paon aikana, E. ilmaisee huolensa Kongon huonontuneesta humanitaarisesta tilanteesta ja kiinnittää huomiota erityisesti elintarvikkeiden ja lääkkeiden toimittamiseen liittyviin vaikeuksiin ja siihen että veden ja sähkön jakelu pääkaupungissa on usein poikki, F. huomauttaa, että Kongon turvallisuustilanteen romahtaminen tekee humanitaaristen järjestöjen toiminnan erittäin vaikeaksi ja että ryöstelystä on tullut yhä tavallisempaa, G. ilmaisee huolestumisensa aseiden leviämisestä ympäri maata, mikä kärjistää turvattomuuden ilmapiiriä ja panee merkille Kongon viranomaisten ponnistelut väestön riisumiseksi aseista, H. on pöyristynyt välinpitämättömyyttä lähentelevästä passiivisuudesta, jota kansainvälinen yhteisö on osoittanut Kongon dramaattisessa tilanteessa ja pahoittelee erityisesti EU:n osoittamaa aloitteellisuuden puutetta ja sitä, että se ei ole tullut väliin tässä konfliktissa huolimatta siitä, että konflikti on vaarassa laajentua ja vetää koko keskisen Afrikan mukaan väkivallan kierteeseen, I. on tietoinen siitä, että väkivallan kierre Kongossa on katkaistava nopeasti ja aloitettava lopultakin maan jälleenrakentaminen, mitä ei kuitenkaan voida tehdä ennen kuin kansallisen sovinnon ilmapiiri on saatu aikaan, 1. tuomitsee Kongossa tapahtuneet väkivaltaisuudet ja vaatii sekä kapinallisia että hallituksen joukkoja lopettamaan väkivaltaisuudet; 2. katsoo, että kansallinen sovinto on ainoa tapa rauhan ja vakauden palauttamiseksi maahan; tässä yhteydessä pyytää Kongon viranomaisia osoittamaan halukkuutensa sovintoon ja poliittisen ilmapiirin rauhoittamiseen päästämällä Kongon entiset johtajat palaamaan maahan, jotta kaikkien poliittisten ja yhteiskunnallisten voimien välinen vuoropuhelu voidaan aloittaa ja saada demokratisoituminen jälleen käyntiin; 3. pyytää myös Kongon viranomaisia aloittamaan keskustelut lain noudattamisen ja demokraattisten instituutioiden palauttamiseksi Kongoon laatimalla uusi perustuslaki ja pitämällä vapaat ja demokraattiset vaalit; 4. pahoittelee, että Euroopan unioni, jolla on suuri vastuu afrikkalaisista kumppaneistaan, ei osallistu tiiviimmin maanosassa riehuvien konfliktien selvittämiseen; pyytää erityisesti neuvostoa ja komissiota edistämään kaikin keinoin Kongon kansallista sovintoa; 5. toivoo tässä yhteydessä kaiken ulkomaisen sekaantumisen, myös sotilaallisen intervention nopeaa lopettamista; 6. pyytää komissiota lisäämään humanitaarista apuaan Kongon väestölle; 7. pyytää kaikkia Kongon kriisin osapuolia takaamaan humanitaaristen järjestöjen työntekijöiden turvallisuus ja helpottamaan avun antamista maan asukkaille; 8. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Yhdistyneiden Kansakuntien ja OAU:n pääsihteereille ja Kongon (Brazzaville) viranomaisille. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).